हायेननि रादाब: मुसलपुर, 17 जुन : बाक्सा जिल्लानि सदर थावनि मुसलपुरखौ जौगाथाइनि महर होनो थाबैनो खामानिखौ मावफुंनाय जागोन । जिल्लानि सदर थावनि मुसलपुराव थानाय हारिमुयारि नयुं गाज्रि जानानै थानायखौ गोदानै मावफुंनानै मोनसे समायना आलासि जिरायग्रा न’ एबा गेस्ट हाउस खालामनो थाखाय खुंथाइ गोहोयाव थानाय सोरखारा थियारिसै आरो बेखौ फैगौ थाम दाननि गेजेराव लुफुंनाय जागोन होनना बिटिआरनि गाहाइ मावफुं सोद्रोमा प्रमद बर’ बिथांया बुंथियो । बेजों लोगोसेनो आलासि थाग्रा न’नि सेराव मोनसे गथ’फोरनि पार्क खालामनाय जागोन, सोरगिदिं साखोन-सिखोन लाखिनो थाखाय थाबैनो खामानिफोरखौ मावनाय जासिगोन होनना जिल्लानि मुसलपुराव सानसेनि हाबाफारिजों नायदिंनानै थासारिनि बागै खौरां लायो आरो खौरांगिरिफोरनि सिगांयाव बुंथियो । बेनि अनगायैबो सुबनकातानिफ्राय निकासि, मुसलपुर थांनाय लामानि मरा फाग्लादिया दैमानि सायाव थानाय दालांया बायग्रेबलांनायखौ गोदानै बानायफिननो थाखाय नायदिंफैयो बिटिआरनि गाहाइ खुंगिरि प्रमद बर’या । बे मरा फाग्लादिया दैमानि सायाव थानाय दालांया बायलांनायनि थाखायनो अखा बोथोराव ओन्सोलनि रायजो राजाफोरा गोबां जेंना-जेंसि, हान्था-मेलानि असुबिदायाव गोग्लैनो गोनां जाबोदों । रायजो राजाफोरनि बेफोर जेंनाफोरखौ फोजोबनो नाजानायजों बिटिआरनि गाहाइ मावफुंगिरि प्रमद बर’या मरा फाग्लादिया दैमानि बायग्रेबनाय दालांखौ नायदिंफैयो आरो बेखौ मावफुंनो खोथा होयो । बेजों लोगोसेनो बिटिआरनि मावफुं सोद्रोमा राकेश ब्रह्म बिथांयाबो बिटिआरनि गाहाइ मावफुंगिरि सोद्रोमा प्रमद बर’नि बिथोन बादियै बेफोर खामानिखौ थाबैनो मावफुंगोन आरो मुसलपुरखौ जौगाथाइनि लामा फारसे लांनो थाखाय मोनफ्रोमबो बिथिंयावनो थियारि होनना दाजाबदेरो । बाक्सा जिल्लानि सदर थावनि मुसलपुर ओन्सोलखौ नायदिंनाय समाव बिटिआरनि गाहाइ मावफुं सोद्रोमा प्रमद बर’जों लोगोसेनो मावफुं सोद्रोमा राकेश ब्रह्म, बाक्सा जिल्ला बिजेपिनि आफादगिरि राम दाहाल बिथांमोनजों लोगोसेनो इउपिपिएल आरो बिजेपि दोलोनि मावथि सोद्रोमा बिथांमोनहा बाहागो लादोंमोन ।